**Ovládanie garážovej brány pomocou GSM**

Obsah

[Popis 1](#_Toc38907490)

[HW riešenie 2](#_Toc38907491)

[Riadiaci SW 7](#_Toc38907492)

[Príkazy pre ovládanie GSM brány 8](#_Toc38907493)

[Zdroje 8](#_Toc38907494)

# Popis

Určite viacero z vás už niekedy chcelo diaľkové ovládanie brány pomocou GSM, no komerčné riešenia sú príliš drahé, prípadne vždy im chýba kúsok funkcionality, ktorý by ste ocenili. Práve preto vznikol tento projekt, ktorý je primárne určený pre diaľkové ovládanie motorizovanej garážovej brány. Ale keďže na výstupe je svorkovnica spínaná pomocou RELE, tak je iba na vašej fantázii ako to využijete.

V GSM module musí byť použitá SIM karta, ktorá podporuje službu CLIP, no služba je už štandardne aktívna na všetkých kartách. Pri prezváňaní na telefónne číslo, ak všetko funguje správne, tak v okamihu ako zistí procesor, že niekto volá na dané tel. číslo, zruší hovor. Následne vyčíta z akého tel. čísla bol prichádzajúci hovor a skontroluje tel. číslo v EEPROM pamäti, či je medzi číslami, ktoré majú prístup k ďalšej funkcionalite. Ak sa nachádza tel. číslo v zozname, potom sa po dobu 1000mS zopne výstupná svorkovnica s popisom RELE. Ak sa dané tel. číslo nenachádza v zozname, nestane sa nič.

Zvyčajne garážové brány, využívajú pre manuálnu obsluhu jeden špecifický vstup, ktorý ak zopnete prvýkrát proti zemi, brána sa otvorí, v prípade, že bola zatvorená. Ale ak je brána otvorená, a zopnete daný vstup proti zemi, brána sa zatvorí. Práve pre takúto aplikáciu je určené toto zariadenie. Pri prezváňaní sa zopne RELE, ktoré uzemní daný vstup, a tým sa môže brána otvoriť alebo zatvoriť.

Aktuálne existujú dve HW verzie. Prvá verzia obsahuje iba RELE pre spínanie (HW verzia 1.0), a druhá verzia (HW verzia 1.1) obsahuje jeden digitálny vstup oddelený optickým členom. HW verzia 1.1 vznikla až po osadení plošného spoja, a uvedomení si, že by sa zišiel aj digitálny vstup.

Parametre:

* Rozmery: 70x49x20mm
* Napájacie napätie 4.5-40V DC
* DC-DC menič LM2596
* Maximálny spínaný prúd pomocou RELE: 0.5A pri 125VAC alebo 1A pri 24VDC
* Použitá NANO Sim karta
* Arduino Nano s atmega328P
* Čínsky GSM modul A6
* Externá GSM anténa

# HW riešenie

Zapojenie je v princípe triviálne. Ide o prepojenie Arduino Nano s MCU Atmega328P a lacného čínskeho GSM modulu A6. V zapojení je využité zapojenie dvoch samostatných RELE, jedného digitálneho vstupu (v HW verzii 1.1), a napájacieho modulu LM2596.

Zapojenie využíva 2 samostatné RELE, pričom jedno RELE je stále pod napätím, a druhé RELE je odpojené od napájania. Ide o to, že v prípade zvarenia kontaktov na jednom z dvoch RELE, vždy dôjde k rozpojeniu výstupných kontaktov. Je to HW bezpečnostná ochrana proti zvareniu RELE, stálemu zopnutiu výstupných kontaktov. Tiež v prípade ak by sa resetol MCU, alebo vypadol elektricky prúd, tak je po zapnutí o 50% nižšia pravdepodobnosť, že dôjde k náhodnému zapnutiu RELE, a tým pádom možnosti náhodného otvorenia brány.

V návrhu PCB bol kladený dôraz na čo najmenšie rozmery v rámci využitia rôznych čínskych modulov (čiže aj relatívne malé finančné náklady), keďže krabičky s logikou motorizovanej brány sú zvyčajne malé. Štandardne sa tam nachádza jednosmerné napájanie v rozmedzí 12-24V.

Napájanie zabezpečuje DC-DC menič LM2596, ktorý má vstupný rozsah 4.5-40V DC a maximálny odoberaný prúd na výstupe meniča je 3A. Modul bol zvolený práve kvôli 2A prúdovej špičke, ktorá vzniká pri registrácii GSM modulu v BTS stanici. Štandardný kľudový prúdový odber GSM sa pohybuje už v rozmedzí pár mA po registrácii do BTS stanice.

Zoznam súčiastok pre HW 1.0:


* 1x Arduino Nano
* 1x GSM A6
* RP-SMA to U.FL kábel
* GSM anténa s RP-SMA konektorom
* 1x LM2596 DC-DC menič
* 2x konektor Phoenix 3.5mm (KF350-3.5-2P)
* Jumper
* 2x RELE G5V1 5V
* 2x SMD diódu 1n4148 0805
* 2x SMD tranzistor MMBT3904
* 2x SMD rezistor 0805 150ohm

V HW verzii 1.1 pribudne ešte


* 1x konektor Phoenix 3.5mm KF350-3.5-2P
* 1x optoizolator ILD213T
* SMD rezistor 0805 10k
* SMD rezistor 0805 470ohm


Všetky tieto súčiastky môžete ľahko nakúpiť v čínskych obchodoch za nízke ceny.

Schéma zapojenia je identická pre oba HW verzie, v HW verzii 1.1 je iba pridaný opto izolátor pre digitálny vstup. No keďže reálne nemám osadenú HW verziu 1.1, tak budem opisovať iba HW verziu 1.0. Pre komunikáciu s GSM modemom je využitá SW sériová linka, aby bolo možné odlaďovať SW cez Mini USB konektor. Pri prenosovej rýchlosti 9600baud medzi GSM modemom a Arduinom je táto SW sériová komunikácia postačujúca.




Jumper JP1 slúži pre nastavenie DC-DC meniča. Čiže pri prvom nastavovaní DC-DC meniča rozpojíme jumper JP1, na jumpri JP1 si odmeriame aktuálne napätie na výstupe DC meniča, a nastavíme ho na 5v, ktoré budú priamo napájať Arduino a GSM modul. Po nastavení spojíme jumper J1.






GSM modul A6 je zvyčajne dodávaný aj s malou anténou, ktorú je možné osadiť priamo na PCB. Túto anténu ale nevyužijeme.



Keďže GSM modul dokáže slušne zarušiť elektroniku pri komunikácii, práve preto je potrebné zakúpiť kábel RP-SMA to U.FL, ktorý pripojíme na dosku. Následne budeme potrebovať GSM anténu s konektorom RP-SMA, ktorú vytiahneme ideálne mimo krabičku. Môžeme využiť aj štandardnú malú 4dBi WI-FI anténu, no tá nie je naladená na frekvenciu GSM, no bude to fungovať….





Ďalší zapeklitý problém je s osadením SIM karty do GSM modulu. Ona sa tam vkladá proti zdravému sedliackemu rozumu. Výrez SIM karty nevložíme do vnútra slotu, ale smerom zo slotu von. Použitá je NANO SIM.



Ak vložíte SIM kartu naopak tak ju nezničíte, no nebude to fungovať. GSM modul musí byť osadený v zastrkávacom konektore, aby sa mohol hocikedy vybrať. Problém bol s rozmiestnením súčiastok, a ak by sme ho osadili na pevno do PCB, tak viac nevyberieme SIM kartu, koli RELE, ktoré nám budú zavadzať. Bohužiaľ bolo potrebné obetovať rozmery do výšky, na úkor šírky PCB.

Pridávam obrázky osadenej elektroniky.





Digitálny vstup, ktorý je pridaný v HW verzii 1.1 je možné využiť napríklad na magnetické RELE, pomocou čoho môžete kontrolovať či sa brána určite zatvorila. Pripadne niečo iné, záleží iba od vašej kreativity 😊

# Riadiaci SW

SW je napísaný v štandardnom Arduino IDE. Využíva iba základné knižnice ako

* EEPROM – práca s EEPROM pamäťou
* SoftwareSerial – práca so softwerovou sériovou linkou
* Arduino – dátové typy a atď.
* AVR/WDG – využitie watchdogu

SW pozostáva z knižníc

* GSM\_Controll.ino – Obsahuje Main, Setup….
* GSM\_A6.h, GSM\_A6.cpp – ktoré sa starajú o komunikáciu s GSM modemom
* System.h, System.cpp – kde je napísaná samotná logika spínania RELE, pridávanie, a vymazávanie tel. čísla zo zoznamu, zobrazenie zoznamu tel. čísel a tak ďalej.
* Variable.h, Variable.cpp – globálne premenné
* HW\_cfg.h – kde je uložená konfigurácia MCU

Aktuálna SW 1.0 verzia nepracuje s digitálnym vstupom, lebo bol pridaný iba ako doplnok. V blízkej budúcnosti plánujem vytvoriť SW verziu 1.1 v ktorej bude možnosť odosielania SMS správ pri zmene digitálneho vstupu, prípadne zistiť stav digitálneho vstupu pomocou SMS správy, ako kontrola, či ste bránu, prípadne garážové dvere určite zatvorili.

Ako bolo spomínané, pri prezváňaní na tel. číslo sa zopne RELE po dobu 1000mS. Tento parameter je možné zmeniť v hlavičkovom súbore **System.h**, konkrétne parameter **SYSTEM\_RELE\_TIMEOUT**.

Aktuálne pracuje SW s 20 uloženými tel. číslami v EEPROM. Tento parameter je tiež možné zmeniť, no prv je potrebné upraviť v **System.h** parameter **SYSTEM\_MAX\_NUMBER**, následne v súbore **HW\_cfg.h** pridať ďalšiu adresu pamäte pre požadovaný počet tel. čísel. A v súbore **System.cpp**, vo funkcii **SystemGetAddress** musíte pridať ďalšie adresy.

Do pamäte je možné pridávať/mazať tel. čísla pomocou SMS správ. To ale môže robiť iba MASTER číslo. MASTER číslo nemôže byť z pamäte cez SMS správu odstránené. MASTER číslo je potrebné pridať riadkom

**SystemEepromWriteNumber("421900123456",SYSTEM\_EEPROM\_ADD,SYSTEM\_E\_NUM\_MASTER);**

Kde **421900123456** je naše MASTER tel. číslo. Tento riadok je aktuálne za komentovaný v súbore **GSM\_Controll.ino**, vo funkcii **Setup**. Po zapísaní tel. čísla do EEPROM pamäte môžeme túto časť kódu za komentovať, aby sa zbytočne neprepisovala EEPROM pamäť pri každom reštarte procesora.

Súčasťou implementácie je aj vloženie Watchdogu, čiže automatického stráženia MCU. WDG je nastavený na 8s, a ak sa náhodou čokoľvek stalo s procesorom, bude automaticky reštartovaný pomocou WDG po čase 8s. No nie všetky Arduino Nano dosky majú v bootloaderi povolený WDG. Dá sa to jednoducho skontrolovať.

* Povolíme sériovú konzolu, a pri štarte do nej niečo vypíšeme. Napr. „Start MCU“
* Aktivujeme WDG pomocou wd\_enable(WDTO\_8S);
* Následne vložíme nekonečný cyklus while(1);

Ak je WDG povolený v bootloaderi, tak sa MCU po 8s reštartuje, a znova vypíše text do konzoly, pretože sme nereštartovali WDG timer pomocou funkcie **wdg\_reset()**. Ak sa procesor nereštartuje, musíme nahrať do procesora bootloader, ktorý má povolený WDG. Ideálne sú to Optiboot bootloadre pre Arduino UNO zariadenie. Potom sa už ale Arduino Nano nebude správať v Arduino IDE ako Arduino NANO, ale ako Arduino UNO. No ak nám nevadí nefunkčný watchdog, nemusíme robiť nič.

# Príkazy pre ovládanie GSM brány

Ako bolo spomínané, ovládať zariadenie, čiže spínať RELE, môžu iba tel. čísla v zozname. Existujú 3 príkazy pre nastavovanie pomocou SMS správ, ktoré môže vykonávať iba MASTER číslo. Pridanie tel. čísla, odobranie tel. čísla a vypísanie zoznamu povolených tel. čísel.

**Pridanie tel. čísla**. Pridáme ho krátkou SMS správou „A 421901345678“. Písmeno A na začiatku určuje „Add“, a tel. číslo musí byť v danom formáte, čiže pred tel. číslom musí byť predvoľba bez znamienka +.

**Odobratie tel. čísla** môžeme vykonať pomocou príkazu „D 421901345678“, ako DELETE

Na tieto SMS správy neodpovie procesor žiadnou správou. Iba v sériovej konzole sa vypíše text o pridaní tel. čísla.

**Pre zoznam tel. čísel,** ktoré môžu zopnúť RELE slúži príkaz „Zoznam“, na čo nám procesor odpovie SMS správou, v ktorej sú zobrazené všetky tel. čísla, ktoré môžu ovládať RELE. Ak je pri tel. čísle písmeno „A“, znamená to, že dané číslo je aktívne. Ak je pri ňom písmeno „D“ značí to o deaktivácii daného pamäťového slotu.

# Zdroje

Aktuálny zdrojový kód + HW zapojenie a designe PCB s foto dokumentáciou nájdete na mojom GIT repozitári <https://github.com/johnyHV/GSM_Controll/>

# Kontakt

Miroslav Pivovarský

miroslav.pivovarsky@gmail.com

Ďakujem za prečítanie! 😊